ทริสอัพเกรดSTECมีเงินพร้อมลุยรับงานใหม่
ทริส ขึ้นเครดิต STEC เป็น A ตอกย้ำการบริหารต้นทุนได้ดี แถมฐานะการเงินแกร่ง พร้อมรับงานทั้งรัฐ-เอกชน
6 ม.ค. 2555

ทริส ขึ้นเครดิต STEC เป็น A ตอกย้ำการบริหารต้นทุนได้ดี แถมฐานะการเงินแกร่ง พร้อมรับงานทั้งรัฐ-เอกชน
บริษัท ทริส เรทติ้ง ประกาศเพิ่มอันดับเครดิตองค์กรของบริษัท ซิโนไทย เอ็นจีเนียริ่งแอนด์คอนสตรัคชั่น (STEC) เป็นระดับ A- จากเดิมที่ระดับ BBB+ พร้อมแนวโน้ม “Stable” หรือ “คงที่” โดยอันดับเครดิตที่เพิ่มขึ้นสะท้อนถึงประสิทธิภาพในการควบคุมต้นทุนค่าก่อสร้าง รวมถึงการมีงบดุลที่แข็งแกร่งและความสามารถในการได้รับงานก่อสร้างจำนวนมากทั้งที่เป็นโครงการภาครัฐและเอกชน
นอกจากนี้ การพิจารณาอันดับเครดิตยังคำนึงถึงสถานะทางการตลาดของบริษัทที่เป็นหนึ่งในผู้รับเหมาก่อสร้างรายใหญ่ 3 รายของประเทศ ตลอดจนความเชี่ยวชาญในงานก่อสร้างโรงไฟฟ้าและโรงงานปิโตรเคมี ผลงานที่ได้รับการยอมรับมานานทั้งจากภาครัฐและเอกชน และความพร้อมในการรับงานจากภาครัฐตามนโยบายการลงทุนในโครงการสาธารณูปโภคเพื่อกระตุ้นเศรษฐกิจ
ทริส เรทติ้ง ยังระบุว่า การที่บริษัทมีสภาพคล่องที่สูงและงบดุลที่แข็งแกร่งน่าจะช่วยลดทอนความเสี่ยงจากปัญหาต้นทุนโครงการสูงเกินประมาณการ เนื่องจากความล่าช้าของโครงการและปัจจัยเสี่ยงอื่นๆ ที่คาดไม่ถึง ในขณะที่อัตราส่วนเงินกู้รวมต่อโครงสร้างเงินทุนของบริษัท คาดว่าน่าจะอยู่ในระดับต่ำกว่า 50% ต่อไปอีก 23 ปี
ทั้งนี้ ณ เดือน ก.ย. 2554 STEC มีมูลค่างานในมือ 5.2 หมื่นล้านบาท เพิ่มขึ้น 147% จาก 2.1 ล้านบาท ณ สิ้นปี 2553 และมูลค่างานในมือจำนวนมากจะเป็นหลักประกันกระแสเงินสดให้แก่บริษัทอย่างน้อยในช่วง 3 ปีข้างหน้า และประมาณ 40% ของมูลค่างานในมือที่ยังไม่ส่งมอบ เป็นโครงการที่มีอัตรากำไรสูง ซึ่งเป็นงานก่อสร้างในภาคพลังงาน
นายณรงค์ ทัศนนิพันธ์ กรรมการผู้จัดการใหญ่ บริษัทซีฟโก้ (SEAFCO) กล่าวว่า ล่าสุดบริษัทได้รับงานเสาเข็มเจาะจำนวน 4 โครงการ รวมเป็นมูลค่า 109 ล้านบาท ซึ่งโครงการทั้งหมดนี้จะรับรู้รายได้ภายในไตรมาสแรก ปี 2555